ഹില് ഇന്ത്യ പൂട്ടില്ല: കേന്ദ്രമന്ത്രി കളമശേരി കേരളത്തിലെ ആദ്യ കേന്ദ്ര പൊതുമേഖലാ വ്യവസായസ്ഥാപനമായ ഏലൂരിലെ ഹില് ഇന്ത്യ ലിമിറ്റഡ് അടച്ചുപൂട്ടില്ലെന്ന് കേന്ദ്ര ആരോഗ്യ രാസവളം മന്ത്രി മന്സൂഖ് മാണ്ഡവ്യ സേവ് എച്ച്ഐഎല് ഫോറം ഭാരവാഹികള്ക്ക് ഉറപ്പ് നല്കി. കമ്ബനി അടച്ചുപൂട്ടണമെന്ന കോര്പറേറ്റ് മാനേജ്മെന്റ് നിലപാടെടുത്ത സാഹചര്യത്തില് സേവ് എച്ച്ഐഎല് ഫോറം ഭാരവാഹികള് മന്ത്രിയുമായി തിരുവനന്തപുരത്തു നടത്തിയ കൂടിക്കാഴ്ചയിലാണ് ഉറപ്പ് നല്കിയത്. നവരത്ന കമ്ബനിയായി വളര്ന്ന ഹില് ഇന്ത്യ ബിഎച്ച്സി, എന്ഡോസല്ഫാന്, ഡിഡിടി പ്ലാന്റുകള് അടച്ചതോടെ വൈവിധ്യവല്ക്കരണം നടത്തിയാണ് പിടിച്ചുനിന്നത്. 20 വര്ഷംമുമ്ബ് ഡല്ഹിയിലെ ഫാക്ടറി അടച്ചശേഷം അവിടത്തെ ജീവനക്കാര്ക്കുള്ള ആനുകൂല്യങ്ങള് നല്കിയതും പഞ്ചാബിലെയും മഹാരാഷ്ട്രയിലെയും യൂണിറ്റുകളെ നിലനിര്ത്തിയതും കേരളത്തില്നിന്നുള്ള വരുമാനംകൊണ്ടാണെന്ന് ഫോറം നേതാക്കള് മന്ത്രിയെ ധരിപ്പിച്ചു. ജൈവ കീടനാശിനികളുടെയും കളനാശിനികളുടെയും പ്രാധാന്യം മനസ്സിലാക്കി ഫാക്ടറി അടച്ചുപൂട്ടരുതെന്നും ആവശ്യപ്പെട്ടു. കമ്ബനിയുടെ ഭാവിപ്രവര്ത്തനത്തിനുള്ള നിര്ദേശങ്ങളും ഫോറം ഭാരവാഹികള് മന്ത്രിക്ക് സമര്പ്പിച്ചു. ഇത് പരിഗണിക്കുമെന്നുപറഞ്ഞ മന്ത്രി ഹില് ഇന്ത്യ കമ്ബനി അടച്ചുപൂട്ടില്ലെന്നും എല്ലാ ജീവനക്കാരുടെയും തൊഴില് സംരക്ഷിക്കുമെന്നും ഉറപ്പു നല്കി. സേവ് എച്ച്ഐഎല് ഫോറത്തിനുവേണ്ടി കെ എന് ഗോപിനാഥ്, കെ കെ വിജയകുമാര്, കെ വി മധുകുമാര്, രാധേഷ് ആര് നായര് എന്നിവരും വിവിധ ട്രേഡ് യൂണിയന് നേതാക്കളും കേന്ദ്ര മന്ത്രിയുമായുള്ള ചര്ച്ചയില് പങ്കെടുത്തു.